Store Torungen fyr

Store Torungen fyr er en fyrstasjon på øya Store Torungen utenfor Arendal i Aust-Agder. Fyret ligger i Raet nasjonalpark.

Fyrstasjonen er et kystfyr, og ble opprettet i 1844 samtidig med Lille Torungen fyr og Sandvikodden fyr. Store- og Lille Torungen fyr ble bygget som tvillingfyr, og derfor ble Arendal kalt for «Byen med de tvende Fyrtårn».

Fyret ble automatisert i 1986 og avbemannet i 2004.

 Det første anlegget 
Det første fyret på Stor Torungen ble bygd i tegl fra Berger teglsteinsfabrikk i Drammen. Støpejernslykta sto 42,5 meter over havnivå, og var et eldre, fransk linseapparat av 2. orden. Rekkverkene og trappene opp til tårnene ble støpt på Nes jernverk. Store og Lille Torungen ble bygget 1 100 meter fra hverandre. Det ble oppført to tårn for å unngå forveksling med Oksøy i vest og Jomfruland i øst. Det ble bygget større fyrvokterbolig enn vanlig, med et lite rom der assistenten kunne ha sitt tøy og tilbringe sin fritid. Store Torungen ble tent 1. september 1844.

 Dagens anlegg 
I 1914 ble et nytt støpejernstårn bygd og teglsteinstårnet ble revet. Støpejernstårnet er 34,3 m høyt.

På fyrstasjonen er det maskinhus, boliger, uthus og en gammel smie. Det er også båtlanding med naust, tufter etter tegltårnet og tidligere boliger og uthus, hager og spor etter eldre hager og mindre jordbruksdrift. Det vokser villtulipaner på øya, Arendals kommuneblomst.

Det har vært en meteorologisk målestasjon på øya siden 1914, i senere år er denne blitt automatisert. Torungens Venner, i samarbeid med Aust-Agder Turistforening, driver forskjellige aktiviteter på fyret. Det er omtrent 25 sengeplasser som kan leies for overnatting og Naustet som kan leies som selskapslokale.

 Referanser 

 Eksterne lenker 
 Torungens venner
 Sjømerker i Arendal
 Værstatistikk fra Store Torungen 


Kategori:Raet nasjonalpark
Kategori:Fyr i Arendal
Kategori:Fredete byggverk i Agder
Kategori:Byggverk fullført i 1844
Kategori:1844 i Norge
Kategori:Kulturminner i Arendal
Kategori:Aust-Agders samferdselshistorie
Kategori:Artikler i sjøfart-prosjektet
Kategori:Turisthytter i Agder
Kategori:Fredete turisthytter